MTC ควงแขน SAWAD แจงปมร้อน! ยันทำตามกฎ “ธปท.” ไม่หน้าเลือดโขกเงินลูกค้า
MTC ควงแขน SAWAD แจงปมร้อน! ยันทำตามกฎ “ธปท.” ไม่หน้าเลือดโขกเงินลูกค้า
2 เม.ย. 2563

สืบเนื่องจากกรณีวานนี้ราคาหุ้น บริษัท เมืองไทย แคปปิตอล จำกัด (มหาชน) หรือ MTC ปรับตัวลดลงมาอย่างหนักจนทำจุดต่ำสุด (floor) ที่ระดับ 29.75 บาท ลบ 5.25 บาท หรือ 15% ด้วยมูลค่าการซื้อขาย 958 ล้านบาท
โดยราคาหุ้นปรับตัวลงมาแรงหลังจากมีประเด็นว่า MTC ถูกเจ้าหน้าที่จากกรมสอบสวนคดีพิเศษ หรือ DSI เข้าตรวจสอบเรื่องการปล่อยเงินกู้โดยคิดดอกเบี้ยที่สูงกว่ากฎหมายกำหนด
ล่าสุดวันนี้ นายชูชาติ เพ็ชรอำไพ ประธานกรรมการบริหารของบริษัท MTC เปิดเผยผ่านรายการ ข่าวหุ้นเจาะตลาด” ออกอากาศผ่านเฟซบุ๊กแฟนเพจข่าวหุ้นธุรกิจ เกี่ยวกับกรณีดังกล่าว ว่า กรณีดังกล่าวเป็นเรื่องตั้งแต่วันที่ 20 มี.ค.ที่ผ่านมา ซึ่งทางเจ้าหน้าที่ DSI ได้เข้ามาหาข้อเท็จจริงหลังจากมีการร้องเรียนจากลูกค้ากลุ่มหนึ่ง ซึ่งทางบริษัทได้ให้ความร่วมมือกับเจ้าหน้าที่เป็นอย่างดี
โดยทาง DSI เข้ามาสอบถามข้อมูลเรื่องการคิดดอกเบี้ยว่าทำไมบริษัทถึงคิดดอกเบี้ยรถจักรยานยนต์ร้อยละ 20 ซึ่งบริษัทได้แจ้งไปว่าการดำเนินธุรกิจในส่วนดังกล่าวอยู่ภายใต้การกำกับของแบงก์ชาติที่อนุญาตให้คิดดอกเบี้ยได้ถึงร้อยละ 28 ซึ่งในความเป็นจริงบริษัทคิดต่ำกว่าเกณฑ์มาก
“มันเป็นเรื่องเก่า และเป็นเรื่องที่เรามีใบอนุญาต ซึ่งเราชี้แจงได้ อย่าเรียกว่าเป็นการเข้ามาตรวจสอบ หรือคิดว่าเป็นการเข้ามายึดของเลยครับ เป็นแค่การเข้ามาหาข้อเท็จจริง และเราก็ให้ความร่วมมือเต็มที่” นายชูชาติ กล่าว
 
นอกจากนี้ ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ก็ปรับตัวลดลงมาอย่างหนักเช่นเดียวกันวานนี้ โดยปิดที่ 37 บาท ลบ 5.50 บาท หรือ 12.94% ด้วยมูลค่าการซื้อขาย 913 ล้านบาท ซึ่งคาดว่าเป็นผลพวงมาจากความกังวลในประเด็นปล่อยเงินกู้ดอกเบี้ยโหดตาม MTC กรณีก่อนหน้า
ล่าสุด นางสาวธิดา แก้วบุตตา ผู้อำนวยฝ่ายกลยุทธ์องค์กรของ SAWAD เปิดเผยผ่านรายการ “ข่าวหุ้นเจาะตลาด” เกี่ยวกระประเด็นดังกล่าว โดยขอไม่ออกความเห็นในเรื่องของราคาหุ้นที่ปรับตัวลดลงอย่างหนักวานนี้ ซึ่งคาดว่าอาจจะเป็นการปรับตัวลงตามภาวะดัชนีตลาดหุ้นไทย
ส่วนกรณีการปล่อยเงินกู้เกินกฎหมายกำหนด บริษัทยืนยันว่าไม่มีแน่นอน และไม่เคยถูก DSI เข้าตรวจสอบในประเด็นดังกล่าว แต่หากต้องการข้อมูลเพิ่มเติม กลุ่ม SAWAD พร้อมให้ความร่วมมือเต็มที่
อย่างไรก็ตาม การปล่อยสินเชื่อของกลุ่มศรีสวัสดิ์ เป็นการดำเนินการปล่อยสินเชื่อผ่านบริษัทลูก ซึ่งแต่ละบริษัทก็จะปฏิบัติตามหลักเกณฑ์และข้อกำหนดของหน่วยงานที่กำกับดูแลอย่างเข้มงวด ไม่ได้คิดอัตราดอกเบี้ยเกินกว่าที่กฎหมายกำหนด
 
อนึ่ง ณ เวลา 12.06 น. ราคาหุ้น MTC อยู่ที่ระดับ 31.75 บาท บวก 2 บาท หรือ 6.72% สูงสุดที่ระดับ 32.50 บาท ต่ำสุดที่ 31 บาท ด้วยมูลค่าการซื้อขาย 645.61 ล้านบาท
เช่นเดียวกับราคาหุ้น SAWAD อยู่ที่ระดับ 38.75 บาท บวก 1.75 บาท หรือ 4.73% สูงสุดที่ระดับ 39.50 บาท ต่ำสุดที่ระดับ 38 บาท ด้วยมูลค่าการซื้อขาย 400.45 ล้านบาท